ΓΡΑΠΤΗ ΕΡΩΤΗΣΗ E-0568/96 υποβολή: Peter Pex (PPE), Leen van der Waal (EDN) και Bartho Pronk (PPE) προς την Επιτροπή (11 Μαρτίου 1996)

Θέμα: Απόφαση της Επιτροπής της 20ής Δεκεμβρίου 1995 σχετικά με την επιχορηγήση ύψους 90 δισ. πεσετών προς τα ισπανικά ναυπηγεία

Μπορεί η Επιτροπή να αναφέρει το ύψος του ποσοστού καταβολής επιτοκίων εντός της εν λόγω επιχορήγησης, όσον αφορά τις καθυστερούμενες πληρωμές;

Στα κράτη μέλη ανακοινώθηκε ότι για το θέμα αυτό έπρεπε να πραγματοποιηθεί η διαβούλευση πριν η Επιτροπή λάβει σχετική απόφαση. Η Επιτροπή δεν τήρησε όμως την υπόσχεσή της και έλαβε οριστική απόφαση χωρίς να ακούσει τη γνώμη των κρατών μελών. Για ποιό λόγο άλλαξε γνώμη η Επιτροπή και θεωρεί ότι αυτή είναι η σωστή συμπεριφορά σε σχέση με τα ενδιαφερόμενα κράτη μέλη;

Παράλληλα θα ήταν χρήσιμο αν η Επιτροπή μπορούσε να προβεί σε ορισμένες διευκρινίσεις σχετικά με την έρευνα για τα φορολογικά πλεονεκτήματα που τα ισπανικά ναυπηγεία έλαβαν από την ίδια τους τη χώρα κατά την περίοδο 1995-1998. Είναι τα πλεονεκτήματα αυτά συμβατά με τους ευρωπαϊκούς κανόνες σχετικά με τις κρατικές ενισχύσεις;

Η πρόσθετη επιχορήγηση 90 δισ. πεσετών, εκτός από την προηγούμενη επιχορήγηση των 180 δισ. πεσετών που εγκρίθηκαν στο πλαίσιο της συμφωνίας του ΟΟΣΑ, δεν προκαλεί στρέβλωση του ανταγωνισμού εντός της Ένωσης και μπορεί η Επιτροπή να επιβεβαιώσει τις πληροφορίες ότι στην Ισπανία χορηγούνται επιδοτήσεις ύψους 50% για την κατασκευή αλιευτικών σκαφών;

Απάντηση του κ. Van Miert εξ ονόματος της Επιτροπής (25 Απριλίου 1996)

Στις 20 Δεκεμβρίου 1995, η Επιτροπή αποφάσισε να επιτρέψει την καταβολή προηγουμένως εγκριθείσας εκκρεμούς ενίσχυσης ύψους 89 104 δισ. πεσετών για αντιστάθμιση ζημιών, η οποία δεν είχε ακόμη καταβληθεί λόγω δημοσιονομικών περικοπών, και η οποία περιλαμβάνει 64 196 δισ. πεσέτες σε κεφάλαιο και 24 908 δισ. πεσέτες σε δεδουλευμένους τόκους, στο πλαίσιο σχεδίου αναδιάρθρωσης των κρατικών ναυπηγείων. Η ενίσχυση αυτή αποτελεί μέρος του πακέτου ενίσχυσης ανωτάτου ύψους 180 δισ. πεσετών που χορηγήθηκε κατά παρέκκλιση στην Ισπανία στο πλαίσιο της συμφωνίας του ΟΟΣΑ, και σε καμία περίπτωση δεν χορηγείται επιπλέον της παρέκκλισης αυτής. Τα εναπομένοντα στοιχεία του πακέτου (80 δισ. πεσέτες για ενισχύσεις κοινωνικού χαρακτήρα και 10 δισ. πεσέτες για ενισχύσεις επενδύσεων) βρίσκονται ακόμη υπό εξέταση.

Στις 20 Δεκεμβρίου 1995, η Επιτροπή αποφάσισε επίσης την έναρξη των διαδικασιών, βάσει του άρθρου 93 παράγραφος 2 της συνθήκης ΕΚ, για τη διερεύνηση του συμβιβάσιμου προς την κοινή αγορά χαρακτήρα των προτεινόμενων μελλοντικών φορολογικών πιστώσεων προς τα ναυπηγεία.

Η ενίσχυση για την αντιστάθμιση ζημιών εγκρίθηκε σύμφωνα με το άρθρο 5α της οδηγίας σχετικά με τις ενισχύσεις στις ναυπηγικές εργασίες (οδηγία 90/684/ΕΟΚ όπως τροποποιήθηκε από την οδηγία 94/73/ΕΚ ((ΕΕ L 351 της 31.12.1994. ))), η οποία απαιτούσε απόφαση της Επιτροπής ως τις 31 Δεκεμβρίου 1995. Δεδομένου ότι η Επιτροπή δεν είχε λάβει την ισπανική κοινοποίηση της ενίσχυσης μέχρι το Νοέμβριο, ο χρόνος δεν ήταν επαρκής για διαβούλευση με τα κράτη μέλη πριν τη λήψη της απόφασης. Ωστόσο, η γνώμη των κρατών μελών σχετικά με τα εκκρεμή θέματα του ισπανικού σχεδίου αναδιάρθρωσης διατυπώνεται σε πολυμερή συνάντηση. Επιπλέον, η επιστολή της Επιτροπής με την οποία γνωστοποιεί τις αποφάσεις της στις ισπανικές αρχές θα δημοσιευθεί στην Επίσημη Εφημερίδα ούτως ώστε τα άλλα κράτη μέλη και ενδιαφερόμενοι τρίτοι να έχουν πρόσβαση σε περαιτέρω πληροφόρηση, καθώς και την ευκαιρία να διατυπώσουν σχόλια στο πλαίσιο των διαδικασιών βάσει του άρθρου 93 παράγραφος 2 της συνθήκης ΕΚ.

Η ενίσχυση για τα αλιευτικά σκάφη διέπεται από τις κατευθυντήριες γραμμές για την εξέταση της κρατικής ενίσχυσης προς την αλιεία ((ΕΕ C 260 της 17.9.1994. )), και συγκεκριμένα από τα κριτήρια και τους κανόνες που θεσπίζει ο κανονισμός του Συμβουλίου (ΕΚ) αριθ. 3699/93 ((ΕΕ L 346 της 31.12.1993. )). Οι κανόνες αυτοί ορίζουν ότι η κρατική συμμετοχή στην κατασκευή νέων αλιευτικών σκαφών δεν μπορεί να υπερβαίνει το 60% της επένδυσης (βλ. πίνακα 3 στο παράρτημα ΙV του κανονισμού (ΕΚ) αριθ. 3699/93). Ενίσχυση αυτού του είδους είναι δυνατόν να χορηγηθεί μόνο για σκάφη που έχουν την έδρα τους σε περιοχές που καλύπτονται από το στόχο1 στο πλαίσιο των διαρθρωτικών ταμείων (τα περισσότερα από τα ισπανικά αλιευτικά λιμάνια εμπίπτουν στην κατηγορία αυτή) και επομένως όχι για αλιευτικά σκάφη κατασκευασμένα στις εν λόγω περιοχές, αλλά προορισμένα για αλιεία σε άλλες περιοχές.